Vrou deur trok vergruisArgieffoto: ER24 ŉ 34-jarige vrou is Donderdagmiddag in KwaZulu-Natal deur ŉ vragmotor vergruis. Russel Meiring, woordvoerder van ER24, het gesê die voorval het omstreeks 17:00 by ŉ onderneming in Valley Viewstraat in New Germany, noordoos van Pinetown, plaasgevind. “Die vragmotor se bestuurder het vermoedelik nie gesien die vrou staan langs die pad toe hy in die oprit na die onderneming ingedraai het nie,” het Meiring gesê. “Die vragmotor het die vrou getref en haar teen ŉ muur vasgepen en vergruis.” Met paramedici se aankoms is die vrou op die sypaadjie aangetref waar sy omring was deur haar kollegas. Die vrou het verskeie noodlottige beserings opgedoen. “Ongelukkig kon niks vir haar gedoen word nie en sy is op die toneel dood verklaar.” Die voorval word ondersoek.